Line Barfod (EL), 2004-04-20:
Nogle gange har jeg haft den overvejelse, om Socialministeriet prøver på at slå en ny rekord i at være dem, der giver de korteste høringsfrister.
Jeg synes simpelt hen, det er fuldstændig uantageligt, at man på noget så afgørende giver 5 dages høringsfrist til de organisationer, der skal svare.
Det har intet med lovkvalitet at gøre.
Og jeg synes, at de høringssvar, vi har fået på trods af den alt for korte høringsfrist, er imponerende.
Men det kan jo også være, at baggrunden for den korte høringsfrist er, at socialministeren ved, at det er en dårlig sag for ministeren.
De eneste, der kan have en interesse i at få profitbørnehaver, er ISS og andre, der gerne vil have lov til at tjene penge på børnepasningen.
Det her med, at vi skal have bredde, har vi jo allerede mulighed for i dag, og vi risikerer med det her forslag, at det går stik modsat, nemlig at nogle af de private firmaer vil kunne udkonkurrere en række af de selvejende institutioner, menighedsbørnehaver og meget andet, som vi har i dag, og som netop i dag er med til at sikre en bredde i pædagogik og meget andet, men som jo ikke kan hamle op med den pengekasse, ISS har.
Hvis man ser på, hvordan det er gået på andre områder, når der er nogen, der går ind med en stor pengekasse og ønsker at sætte sig på det - jeg kan bare nævne Arla på mælkeområdet - så er det ikke ligefrem, fordi det giver en bredde i udbuddet, og vi er nervøse for, at det samme vil kunne gøre sig gældende på børneområdet.
Vi er fuldstændig imod, at man nu åbner for, at børn fremover, når de går hjemmefra om morgenen, ikke kan sige: Jeg skal i fritteren i dag.
Den måde synes vi ikke vi skal indrette samfundet på.
Dertil kommer, at et af de store problemer, vi har i velfærdssamfundet, er sammenhængskraften.
Det er det, at vi omgås hinanden på tværs af forskellig social baggrund.
Der spiller vores daginstitutioner en afgørende rolle.
Det, at så stor en del af befolkningen i så mange år har lært hinanden at kende i daginstitutionerne, har stor betydning. Tilsvarende på skoleområdet, hvor vi nu hører advarsler fra forskere om, at det er ved at gå galt.
Den udvikling ønsker regeringen altså at forstærke, ved at vi nu, allerede fra børnene er helt små, skal have en opdeling.
Der er jo ingen tvivl om, at alle de forældre, der er velfungerende og har penge til det, selvfølgelig vil ønske det bedst mulige for deres børn.
Så kan man selvfølgelig sætte ind med al mulig behandling osv., men vi vil hellere have en fuldstændig behandlerfri løsning, som man har med daginstitutionerne.
Vi har forskning, der viser, at den bedste integration, vi kan komme med for børn af anden etnisk herkomst, den bedste integration, vi kan komme med for børn med forældre med svag boglig baggrund osv., er, at de går i daginstitution og skole med andre børn, der har nogle andre forudsætninger.
Den mulighed ønsker vi faktisk at forstærke i stedet for at fjerne den, som man gør her.
Derfor er vi fuldstændig imod profitteren.
Vi ønsker ikke, at det skal blive virkelighed, at nogle børn kommer til at skulle gå i den slags.
Så vi håber på et ordentligt udvalgsarbejde, hvor vi får svar på alle de mange spørgsmål, som alle høringsorganisationerne har stillet, som jo er udsprunget af de mange uklarheder, der er i ministerens forslag.
Vi håber også, at vi tager os tid til at se meget grundigere på de norske erfaringer, måske tager på studietur til Norge og hører nærmere om, hvad det egentlig er, man har erfaringer med der, sådan at vi ikke får indført profitbørnehaver i Danmark.